 Na AFP GENEVA, Uswisi RAIA 108 wameuawa katika kuanza kwa mwaka huu 2022 kupitia mashambulio ya angani katika jimbo linalokumbwa na vita la Tigray nchini Ethiopia, Umoja wa Mataifa (UN) ulisema Ijumaa. Umoja huo pia umeonya kuhusu uwezekano wa wakazi wa eneo hilo kukumbwa na uhaba wa mahitaji ya kimsingi huku usambazajiwa chakula ukikwama. “Naziomba pande husika kukomesha vita vya aina yoyote. Watu wote wanaohitaji misaada ya kibinadamu sharti wapate haraka iwezekanavyo. Wakati umewadia kwa mchakato wa mazungumzo na maridhiano kuanza,” akasema Katibu Mkuu wa UN Antonio Guterres kupitia Twitter. Afisi ya Shirika la Umoja wa Mataifa ya kutetea haki imetoa wito kwa serikali ya Ethiopia kuhakikisha raia wanalindwa, ikisema mashambulio dhidi ya vituo visivyo vya kijeshi yanaweza kuchukuliwa kama uhalifu wa kivita. Maeneo ya Kaskazini mwa Ethiopia yamezongwa na vita tangu Novemba 2020 Waziri Mkuu Abiy Ahmed alipotuma wanajeshi katika jimbo la Tigray. Hii ni kufuatia madai kuwa wapiganaji wa kundi la waasi la Tigray People’s Liberation Front (TPLF), wanaotawala eneo hilo, kushambulia kambi za wanajeshi wa serikali. “Tunaghadhabishwa na ripoti ambazo tunaendelea kupokea kwamba raia wanauawa na mali yao kuharibiwa katika mashambulio ya angani katika jimbo la Tigray nchini Ethiopia,” Liz Throssell ambaye ni msemaji wa afisi hiyo akaambia wanahabari jijini Geneva, Uswisi. “Angalau raia 108 wameripotiwa kuuawa na wengine 75 kujeruhiwa tangu mwanzoni mwa mwaka huu, kutokana na mashambulio ya angani yanayodaiwa kutekelezwa na jeshi la wanahewa la Ethiopia,” akasema. Alielezea msururu wa mashambulio ya angani, likiwemo lile la Januari 7 katika kambi ya wakimbizi wa ndani kwa ndani ya Dedebit ambapo watu 56 waliuawa na wengine 30 wakajeruhiwa. “Watu watatu kati ya waliojeruhiwa walifariki baadaye hospitalini wakati Chuo cha Mafunzo ya Kiufundi kilishambuliwa kwa makombora,” akaongeza Bi Throssell. Mnamo Jumatatu wiki hii, raia 17 waliripotiwa kuuawa na wengine 21 wakajeruhiwa kinu cha kusaga unga kiliposhambuliwa kwa kombora. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  